Na o Swanetše go Boifa Bofelo bja Lefase?
Didirišwa tša go Ithuta Beibele
Tirelo ya Rena ya Mmušo
Ditaba tša Mabapi le Dihlatse tša Jehofa
Dipotšišo Tšeo di Botšišwago Kudu ka Dihlatse tša Jehofa
Mediro ya Dihlatse tša Jehofa
Lefaseng ka Moka
Sehlogo sa go Latela
TABA YA LETLAKALA LA KA NTLE Na o Swanetše go Boifa Bofelo bja Lefase?
DIHLOGO TŠE DINGWE TŠA INTHANETENG
Dihlatse tša Jehofa
Dilo tše di Lego Gona
Dikgatišo tše di Lego Gona
O ikwa bjang ka December 21, 2012, e lego letšatšikgwedi la almanaka ya Maya leo ba bantši ba bego ba dutše ba re le tla tliša diphetogo tša lefase ka bophara? Go ithekgile ka seo o bego o se letetše, o ka ikwa o imologile, o nyamile goba o tenegile. Na e be e fo ba polelelopele e nngwe e fošagetšego ka bofelo bja lefase?
Go thwe’ng ka “bofelo bja lefase” bjoo bo hlalositšwego ka Beibeleng? (Mateo 24:3, Phetolelo ya Kgale) Ba bangwe ba boifa gore lefase le tla fišwa ka mollo. Ba bangwe ba kgahlegela ditiragalo tša bofelo bja lefase. Ba bantši ba fo ba ba lapišitšwe ke go botšwa gore bofelo bo kgauswi. Eupša na tšeo e ka ba e le go arabela nonwaneng goba therešong?
O ka makatšwa ke go tseba seo ge e le gabotse Beibele e se bolelago ka bofelo bja lefase. Beibele ga e fo nea mabaka a go fagahlela bofelo eupša gape e bolela ka kgakanego yeo e ka bago gona ge bofelo bo bonagala bo sa fihle ka pela. Re go kgothaletša go ela hloko dikarabo tša Beibele tša dipotšišo tše dingwe tše di tlwaelegilego ka bofelo bja lefase.
Na lefase le tla fišwa ka mollo?
Lefase le ka se fedišwe, e ka ba ka mollo goba ka tsela le ge e le efe. Go e na le moo, Beibele e ruta gore polanete ye ke legae la batho la ka mo go sa felego. Psalme 37:29 e re: “Baloki bona e tla ba beng ba lefase, ba tla dula mo go lona ka mo go sa felego.”—Psalme 115:16; Jesaya 45:18.
Ka morago ga ge Modimo a bopile lefase, o ile a re e be e le ‘le lebotse kudu,’ gomme o sa dutše a ikwa ka tsela yeo. (Genesi 1:31) Go e na le go rera go le fediša, o holofetša go “senya bao ba senyago lefase” le go le šireletša gore le se senyetšwe sa ruri.—Kutollo 11:18.
Lega go le bjalo, o ka ipotšiša ka 2 Petro 3:7. Temana yeo ya Beibele e re: “Magodimo le lefase tšeo gona bjale di lego gona di boloketšwe mollo.” Na se ga se bontšhe gore lefase le tla fišwa ka mollo? Ge e le gabotse, Beibele ka dinako tše dingwe e diriša mantšu “magodimo,” “lefase,” le “mollo” ka tsela ya seswantšhetšo. Ka mohlala, ge Genesi 11:1 e re: “Lefase ka moka le be le bolela leleme letee,” e diriša “lefase” go swantšhetša lekoko la batho.
Go tla direga eng bofelong bja lefase?
KARABO YA BEIBELE: “Lefase le a feta gomme go bjalo le ka kganyogo ya lona, eupša yo a dirago thato ya Modimo o dula a le gona ka mo go sa felego.”—1 JOHANE 2:17.
“Lefase” leo le tlago go feta ga se polanete ye eupša ke lefase la batho bao maphelo a bona a sa sepedišanego le thato ya Modimo. Go fo swana le ge ngaka ya go bua e ka tloša serurugi seo se nago le kankere bakeng sa go phološa molwetši, Modimo o tla ‘fediša’ ba kgopo e le gore batho ba lokilego ba ka thabela bophelo e le ka kgonthe mo lefaseng. (Psalme 37:9) Ka kgopolo yeo, “bofelo bja lefase” ke selo se sebotse.
Pono e bjalo e nepagetšego ka “bofelo bja lefase” e umakwa ke diphetolelo tša Beibele, tšeo di fetolelago polelwana ye e le “bofelo bja tshepedišo ya dilo,” goba “bofêlô bya mabaka.” (Mateo 24:3; Beibele ya Sepedi) Ka ge go tlo phologa batho le lefase le nakong ya bofelo, na ga go bonagale go kwagala gore mehla e mefsa, tshepedišo e mpsha ya dilo, e be e tla latela? Karabo ya Beibele ke ee, ka gobane e bolela ka “[tshepedišo] e tlago ya dilo.”—Luka 18:30.
Jesu o biditše nako ye yeo e tlago gore ke “go mpshafatšwa ga dilo tšohle.” Nakong yeo, o tla bušetša batho maemong ao Modimo a bego a a rerile mathomong. (Mateo 19:28, New International Version) Nakong yeo re tla thabela
Lefase la paradeise leo le nago le polokego le katlego.—Jesaya 35:1; Mika 4:4.
Mošomo wo o nago le morero le o kgotsofatšago. —Jesaya 65:21-23.
Ge e ba re dira “thato ya Modimo,” e lego seo a se kgopelago go rena, ga go nyakege gore re boife bofelo bja lefase. Go e na le moo, re ka bo fagahlela.
Na bofelo bja lefase bo kgauswi e le ka kgonthe?
KARABO YA BEIBELE: “Ge le bona dilo tše di direga, le tsebe gore Mmušo wa Modimo o batametše.”—LUKA 21:31.
Ka pukung ya The Last Days Are Here Again, Moprofesara Richard Kyle o ngwala gore “phetogo yeo e sa letelwago le tšharakano ya tša leago di baka maemo ao a dirago gore go akanyetšwe gore bofelo bja lefase bo tla tla neng.” Go ba bjalo kudukudu ge go bonagala go le thata go hlalosa phetogo yeo gotee le tšharakano.
Lega go le bjalo baporofeta ba Beibele bao ba boletšego ka bofelo ba be ba sa leke go hlalosa ditiragalo tše sa kgahlišego tša mehleng ya bona. Go e na le moo, ba be ba buduletšwe ke Modimo gore ba hlalose maemo ao a bego a tla bontšha bofelo bjo bo batamelago bja lefase. Ela hloko tše dingwe tša diporofeto tšeo gomme o dire phetho ya ge e ba di phethagala mo mehleng ya rena.
Go senywa ga lefase ke batho.—Kutollo 11:18.
Go se šetše ga batho ka kakaretšo bohlatse bja gore bofelo bo e tla.—Mateo 24:37-39.
Go bolelwa ga ditaba tše dibotse tša Mmušo wa Modimo lefaseng ka bophara.—Mateo 24:14.
Bjalo ka ge Jesu a boletše, ge re bona “dilo tše ka moka” a re tsebeng gore bofelo bja lefase bo batametše. (Mateo 24:33) Dihlatse tša Jehofa di dumela gore bohlatse bjoo bo a kgodiša, e bile di botša ba bangwe ka tumelo ya tšona ka go dira boboledi dinageng tše 236.
KARABO YA BEIBELE: “Nakong ya ge batho ba re: ‘Go na le khutšo le polokego,’ ke moo tshenyego ya tšhoganyetšo e tla ba welago gateetee go etša dihlabi tša mosadi wa moimana; ba ka se ke ba phonyokga le gatee.” —1 BATHESALONIKA 5:3.
Beibele e swantšha tshenyego ya lefase le mathomo a lešoko la mosadi wa moimana—dihlabi tša mma yoo ga di phemege e bile di tla gateetee. Nako yeo e lebišago bofelong le yona e swana le boimana, ka gobane mosadi wa moimana o lemoga maswao ao a dulago a oketšega a gore o tlo belega. Ngaka ya gagwe e ka akanyetša nako ya go belega; lega go le bjalo, gaešita le ge tiragalo yeo e ka diega, o tla dula a kgodišegile gore ngwana o tla belegwa go se go ye kae. Ka mo go swanago, ditebelelo le ge e le dife tše fošagetšego mabapi le bofelo ga di fetoše dikarolo tše nepagetšego tšeo di bontšhago gore ye ke ‘mehla ya bofelo.’—2 Timotheo 3:1.
NA DIHLATSE TŠA JEHOFA DI ILE TŠA NEA MATŠATŠIKGWEDI A FOŠAGETŠEGO A BOFELO BJA LEFASE?
Dihlatse tša Jehofa di ile tša ba le ditebelelo tše fošagetšego mabapi le gore bofelo bo tla tla neng. Go swana le barutiwa ba Jesu ba lekgolong la pele la nywaga, ka dinako tše dingwe re be re lebeletše gore boporofeta bo phethagale pele ga tšhupamabaka ya Modimo. (Luka 19:11; Ditiro 1:6; 2 Bathesalonika 2:1, 2) Re dumelelana le maikwelo a Hlatse ya nako e telele e lego A. H. Macmillan, yo a itšego: “Ke ile ka lemoga gore re swanetše go amogela diphošo tša rena gomme re tšwele pele re nyakišiša Lentšu la Modimo bakeng sa tshedimošo ye e oketšegilego.”
Bjale, ke ka baka la’ng re tšwela pele re bolela gore bofelo bo batametše? Ka gobane re tšeela godimo mantšu a Jesu a rego: “Dulang le lebeletše, dulang le phakgame.” Go dira se se fapanego, e lego go hwetšwa ke Jesu re “robetše,” go tla dira gore a se ke a re amogela. (Mareka 13:33, 36) Ka baka la’ng?
Ela hloko mohlala wo: Mohlapetši yo a lego toreng e telele a ka bona seo a naganago gore ke mušinyana se kuelela kua kgojana gomme a hlaba mokgoši go sa swanela. Lega go le bjalo, ka nako e nngwe go ba ga gagwe šedi go ka phološa maphelo.
Na Bofelo bja Lefase bo Kgauswi?
Ela hloko kamoo ditiro le mekgwa ya batho bao re phelago le bona di bontšhago gore gona bjale re phela nakong ya pele ga ge lefase le ka fela, go etša ge Beibele e boletše e sa le pele.
January 2013 _ Na o Swanetše go Boifa Bofelo bja Lefase?
MOROKAMI January 2013 _ Na o Swanetše go Boifa Bofelo bja Lefase?
BOKGOBAPUKU BJA INTHANETENG